Gebedsaksie: Augustus 2017
GEBEDSAKSIE: Augustus 2017 Barmhartigheidsdienste
Jesus het na die wêreld gekom, nie om gedien te word nie, maar om te dien. Alhoewel Hy die dissipels se Here en Leermeester was, was Hy gewillig om hulle voete te was (vgl. Joh. 13: 1-17). Hy het die nederigste werk, dié werk wat in sy tyd net deur slawe gedoen is, self gedoen juis omdat Hy aan sy dissipels wou illustreer wat ware diensbaarheid behels. Hierdeur wou y vir hulle sêHy vir hulle sê dat hulle sy voorbeeld van diens op aarde moes voortsit wanneer Hy weg is. Hy vra ook diensbaarheid en barmhartigheid van elkeen van sy volgelinge.
"Ek het vir julle 'n voorbeeld gestel," sê Hy in vers 15, "en soos Ek vir julle gedoen het, moet julle ook doen."
Om diensbaar te wees beteken om vir ander mense om jou beskikbaar te wees, om hulle te leer ken, om hul behoeftes raak te sien en iets daadwerkliks daaraan te doen. 'n Mens kan dit net regkry as jou hart vir ander mense oopgaan, in só 'n mate dat jy jóú hande uit jou moue sal steek vir hulle. Die mense om jou het jóú nodig, as Christen mag jy nooit by hulle verbyloop sonder om hul nood raak te sien en dit te probeer verlig nie. Dit is juis waarvoor God jou gemaak het, sê die Bybel: sodat jy jou lewe kan wy aan die goeie dade waarvoor Hy jou bestem het (vgl. Ef.2:10).
Diensbaarheid is nie altyd maklik of lekker nie, maar dit is altyd die moeite werd. As jy jouself vir naastediens beskikbaar stel, só belowe God se Woord, sal die lig vir jou skyn wanneer dit donker is, en sal die nag vir jou soos die helder middag word. (vgl. Jes.58:10).
Uit: 'n Keur van Wysheid – Nina Smit.
Here Jesus, help my om die vriendelikheid teenoor ander te bewys wat ek so dikwels van hulle begeer.
Help my om nie aan my naaste te dink
as my opponent wat my kan kwaad aandoen nie,
maar as my broer of suster wat my nodig het.
Gee my iets van daardie diepe deernis
waarmee U na alle mense kyk, sodat ek dit nooit sal regkry om koud weg te draai van iemand wat ek kan help nie.
Maak my sensitief vir die noodkreet of sagte smeekstem van dié mense wat naby my ly.
Draai my voete in die rigting van huise waar daar hartseer is.
Gee my die vreugde om 'n bietjie hoop te bring
na mense wat lankal na niks meer uitsien nie.
Gebruik my om dié wat deur die wêreld vergeet is, se honger-van-die-hart te versadig.
Uit: A pocket prayer book
WEEK 6-12 AUGUSTUS
Ons verkondig nie onsself nie, maar Jesus Christus as die Here, en onsself as julle dienaars ter wille van Jesus.
Here maak ons bereid om van ons tyd en eie belange op te offer en sodoende barmhartig en diensbaar te wees. Gee dat ons nie langer net sal bid en organiseer nie, maar dat ons aktief betrokke sal raak en daadwerklik iets sal doen om die omstandighede van die mense om ons te verbeter.
WEEK 13-19 AUGUSTUS
Laat ons dan nie moeg word om goed te doen nie, want as ons nie verslap nie, sal ons op die bestemde tyd ook die oes insamel. Solank ons die geleentheid het, moet ons dus aan almal goed doen, veral aan ons medegelowiges.
Here help ons om in u voetspore te volg. Maak ons gewillig om diensbaar en barmhartig te wees, om ons moue op te rol en aktief betrokke te raak in ons gemeente en by die nood van mense.
WEEK 20-16 AUGUSTUS
As goeie bedienaars van die veelvoudige genade van God, moet elkeen, namate hy 'n genadegawe ontvang het, die ander dien.
Here wys ons presies waar U ons wil gebruik sodat ons hier op aarde U hande, voete, stem en oë kan wees. Dit is immers waarom U ons hier op aarde geplaas het.
WEEK 27 AUG TOT 2 SEPT
'n Mens wat iets vir ander oorhet, baat self daarby; 'n hartelose mens word deur sy eie toedoen verstoot.Here dankie vir die wete dat egte liefde altyd diens is en dat wanneer ons blymoedig diensbaar en barmhartig is, vrede en genade, wat alle verstand te bowe gaan, ons deel sal wees.